Իր ամերիկյան այցի ընթացքում Սարգսյանը, հիշեցնենք, «Քարնեգի» հիմնադրամում հայտարարել էր. «Ես, իրոք, կարող եմ կանխատեսել, թե ով կարող է լինել Հայաստանի ապագա առաջնորդը, բայց վախենամ՝ եթե հայտարարեմ, ապա այդ մարդը դժոխային օրեր կունենա մինչեւ առաջնորդ դառնալը»: Հետաքրքիր է, որ մոտավորապես նույնաբովանդակ մի հայտարարություն էր արել նաեւ Ռոբերտ Քոչարյանը՝ իր պաշտոնավարման երկրորդ ժամկետի ավարտից մեկ տարի առաջ: «Ամենեւին էլ այն մարդը չի լինելու ՀՀ հաջորդ նախագահը, ում մասին մտածում են»,- 2007-ի նախաշեմին՝ լրագրողների ամանորյա ընդունելության ժամանակ հայտարարել էր Քոչարյանը: Բայց եթե վերջինիս «գլուխկոտրուկը» լուծվեց անմիջապես, ու բոլորի համար պարզ էր, որ Քոչարյանը Սարգսյանին նկատի ունի, ապա Սարգսյանի դեպքում այլ է: Այս ընթացքում նախագահի մի քանի թեկնածուների անուններ են շրջանառվել՝ սկսած պաշտպանության նախարար Սեյրան Օհանյանից, վերջացրած Սահմանադրական դատարանի նախագահ Գագիկ Հարությունյանով: Օհանյանի անունը, սակայն, որոշ ժամանակ անց դուրս եկավ շրջանառությունից: Նրա PR-ը սկսելուն պես նա իսկապես դժոխային օրեր ունեցավ: Նրա դեմ մեծ արշավ սկսվեց, ընդ որում, գրոհն ակնհայտորեն կազմակերպվում էր իշխանական մի թեւից: Այսպիսով, Օհանյանի հարցը փակվեց: